Infrastructure Malta saħqet li dan il-proġett, li mistenni jtaffi t-traffiku li jinġema taħt il-mina ta' Santa Venera, wasal fi tmiemu Se jkunu qed jinfetħu żewġ karreġġjati ġodda f'dik magħrufa bħala l-Marsa Ħamrun Bypass bil-għan li din it-triq titwessa' u t-traffiku jinqasam aħjar. Fi stqarrija, Infrastructure Malta saħqet li l-proġett ta' twessigħ f'din il-Bypass wasal fil-fażi finali tiegħu. Dan il-proġett qed isir b'investiment ta' €5 miljun. Il-Ministru għat-Trasport Ian Borg kien spjega li kellhom jittieħdu partijiet mill-artijiet li kellhom il-bdiewa bi qbiela bil-għan li tkun tista' titwessa din it-triq u jittaffa t-traffiku li jeħel taħt il-mina ta' Santa Venera. Apparti l-karreġġjati l-ġodda, ix-xogħol kien jinkludi wkoll tisħiħ tas-servizzi tad-drenaġġ, l-ilma u l-elettriku tal-inħawi.